Bandaríska öldungadeildin samþykkti í gærkvöld risafrumvarp Joes Bidens Bandaríkjaforseta, sem Demókratar hafa barist fyrir í þinginu í átján mánuði. Verði frumvarpið að lögum mun það hafa umtalsverð áhrif á aðgerðir yfirvalda í loftslagsmálum.
This historic bill will reduce inflation, lower costs and fight climate change. It's time to move this nation forward
Þarna heyrðist í Chuck Schumer, leiðtoga Demókrata í öldungadeildinni, sem fagnaði samþykkt frumvarpsins og sagði það marka tímamót. Það myndi draga úr verðbólgu, lækka ýmsan kostnað og berjast gegn loftslagsbreytingum. Hann bætti svo við að tíminn væri kominn til þess að fleyta bandarísku þjóðinni lengra.
Í þessu yfirgripsmikla frumvarpi, sem hlotið hefur viðurnefnið verðbólguminnkunarfrumvarpið, er kveðið á um fjölda fjárveitinga, sem nema yfir 430 milljörðum bandaríkjadala. Auk verðbólgu og loftslagsbreytinga nær það einnig til heilbrigðismála, mun létta undir lyfjakaupum með hluta Bandaríkjamanna. Frumvarpið er þó nokkuð útvötnuð útgáfa af kosningaloforðum Bidens og billjóna dala frumvarpi sem Demókrötum tókst ekki að ná í gegnum þingið fyrr á kjörtímabilinu.
Öldungadeildin hefur unnið að frumvarpinu í 18 mánuði og setið maraþonfundi vegna þess alla helgina. Margir Repúblíkanar gerðu hvað þeir gátu til þess að koma í veg fyrir að frumvarpið færi í gegn. Atkvæði féllu eftir flokkslínum, 51 Demókrati kaus með og 50 Repúblíkanar á móti, en Kamala Harris varaforseti átti úrslita atkvæðið.
Frumvarpið verður lagt fyrir fulltrúadeild Bandaríkjaþings í næstu viku, þar sem það verður að öllum líkindum samþykkt, og í framhaldi undirritað af forsetanum og gert að lögum.